ऑस्ट्रेलिया के सिडनी में सऊदी अरब की दो लड़कियों का कत्ल पुलिस के लिए भी रहस्य साबित हो रहा है। करीब दो महीने बीत जाने के बाद भी पुलिस यह पता लगाने में नाकाम है कि यह कत्ल है या खुदकुशी। मीडिया रिपोर्ट्स के मुताबिक, ऑस्ट्रेलियाई पुलिस अब इस मामले की जांच में अमेरिकी खुफिया एजेंसी FBI की मदद लेने जा रही है।
असरा अब्दुल्ला (23) और उनकी सगी बहन अल्सेहिली अब्दुल्ला (24) के शव जून की शुरुआत में उनके अपार्टमेंट में अलग-अलग बेडरूम्स में मिले थे। दोनों बहनें 2017 में सऊदी अरब से भागकर ऑस्ट्रेलिया आईं थीं।
एक महीने तक घटना का पता ही नहीं लगा
मौत की जानकारी मिलना भी इत्तेफाक
सिडनी पुलिस का कहना है कि लड़कियों के मकान मालिक ने किराए के लिए उन्हें फोन किया। कई बार फोन करने के बाद भी जब कॉल रिसीव नहीं हुई तो उन्होंने पुलिस को फोन किया। पुलिस पहुंची तो दो अलग-अलग कमरों में दोनों बहनों के शव मिले। इन दोनों लड़कियों का कोई परिचित या फैमिली मेंबर भी ऑस्ट्रेलिया में नहीं है। मई के पहले हफ्ते में पुलिस ने उनसे वेलफेयर प्रोग्राम के तहत मुलाकात की थी। तब वो दोनों बिल्कुल ठीक थीं। इसके बाद 7 जून को उनके शव मिले। पोस्टमॉर्टम और ऑटोप्सी 10 जून को की गई। अब अमेरिकी एजेंसी जांच में शामिल हो रही है।
गुत्थी क्यों उलझ रही
आसपास के लोगों का कहना है कि दोनों बहनें बहुत कम बाहर निकलती थीं और पड़ोसियों से भी कम बात करती थीं। स्पेशल सेल की पुलिस अफसर क्लाउडिया एल्क्राफ्ट ने कहा- हम लोगों से अपील करते हैं कि अगर उनके पास इस केस से जुड़ी कोई भी जानकारी है तो प्लीज हमें बताएं। ये बेहद उलझा हुआ केस है। ये भी साफ नहीं हो सका है कि मौत की वजह क्या है। जितनी रहस्यमय उनकी जिंदगी थी, उतनी ही मौत भी रही। वो ऑस्ट्रेलिया में परमानेंट रेसीडेंसी चाहती थीं।
2018 में भी ऐसा ही हुआ था
चार साल पहले न्यूयॉर्क में हडसन नदी के किनारे सऊदी अरब की ही रहने वाली दो बहनों के शव मिले थे। इनके नाम ताला फरा (16) और रोताना फरा (22) थे। उनकी मौत की गुत्थी भी अब तक नहीं सुलझ सकी है। हालांकि, कुछ पुलिस अफसर इसे सुसाइड ही बता रहे हैं। ये दोनों लड़कियां भी सऊदी अरब से भागकर अमेरिका आईं थीं और यहां की नागरिकता चाहती थीं। कहा जाता है कि अमेरिका की नागरिकता न मिलने के डर से उन्होंने खुदकुशी कर ली थी।
पुलिस ने तब एक बयान में कहा था- दोनों लड़कियां अमेरिका में शरण चाहती थीं। उन्होंने हमसे कहा था कि सऊदी अरब लौटने से बेहतर होगा कि हम यहीं मर जाएं।
Copyright © 2022-23 DB Corp ltd., All Rights Reserved
This website follows the DNPA Code of Ethics.